אווז כף ברן

אווז כף ברן (שם מדעי: Cereopsis novaehollandiae) הוא מין של אווז יחידי בסוגו המצוי באזורים הדרומיים ביותר באוסטרליה ובטסמניה. הוא קרוי על שם האתר בו התגלה המין  ב-1801 על ידי החוקר ג'ון לתם (1740 – 1837) - איי כף ברן שליד טסמניה. הוא משויך לתת-משפחת האווזאים (Anserinae) והוא קרוב לסוג הנכחד אווז ניו זילנד (Cnemiornis), שלעיתים משויך לתת-משפחה עצמאית.

אווז זה מגיע לאורך 75–100 ס"מ ולמשקל 3–7 ק"ג. מוטת הכנפיים מגיעה ל-150–190 ס"מ והזכרים גדולים יותר מהנקבות, למרות שהם דומים להן במראה. האווזים בעלי פלומה אפורה לגמרי עם מעט כתמים שחורים עגולים. נוצות התעופה הן שחורות. הרגליים ורודות עם כפות-רגליים שחורות. המקור קטן וצהוב עם קצה שחור והנחיריים והעיניים שחורים. הוא מזכיר מין ביניים בין אווז לברבור ומקורב בעיקר לברבור קוסקורובה מדרום אמריקה.

אווז זה חי בדרום אוסטרליה ומערב טסמניה ומשוטט בקבוצות קטנות בערבות וסמוך לחופים. באופן חריג הוא מסוגל לשתות מי ים, מה שעוזר לו להתקיים באיים קטנים. רוב הזמן הוא רועה באחו ונכנס למים לעיתים נדירות. 

אווז זה אינו מצוי בסכנת הכחדה, אך חלה ירידה קלה בתפוצת אווזי מזרח אוסטרליה.

תת-מינים:
Cereopsis novaehollandiae novaehollandiae
Cereopsis novaehollandiae grisea - מצוי בסכנה

קישורים חיצוניים

 אווז כף ברן באתר parks.tas

הערות שוליים 

ערכים שבהם תבנית בריטניקה אינה מתאימה
אווזים
עופות יחידים בסוגם
טסמניה: עופות